EUROOPA KOMISJON Brüssel,28.3.2019 COM(2019) 157 final KOMISJONI ARUANNE NÕUKOGULE edusammude kohta, mida liikmesriigid on teinud Rahvusvahelise Mereorganisatsiooni kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooniga ühinemisel vastavalt nõukogu otsuse (EL) 2015/799 artiklile 2



KOMISJONI ARUANNE NÕUKOGULE edusammude kohta, mida liikmesriigid on teinud Rahvusvahelise Mereorganisatsiooni kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooniga ühinemisel vastavalt nõukogu otsuse (EL) 2015/799 artiklile 2 1.Sissejuhatus Nõukogu 18. mai 2015. aasta otsusega (EL) 2015/799 anti liikmesriikidele luba saada Euroopa Liidu huvides 7. juulil 1995 vastu võetud ja 29. septembril 2012 jõustunud Rahvusvahelise Mereorganisatsiooni (IMO) kalalaevade laevapere liikmete väljaõppe, diplomeerimise ja vahiteenistuse aluste rahvusvahelise konventsiooni (STCW-F, edaspidi „konventsioon“) osaliseks. Kõik ELi liikmesriigid on IMO liikmed. Konventsioon annab märkimisväärse panuse nii kalurite kaitsesse kui ka rahvusvahelise laevanduse ohutusse. Sellega edendatakse inimelude ja vara ohutust merel, andes seega panuse ka merekeskkonna kaitsesse. Kuna kalastamine merel on üks kõige ohtlikumatest elukutsetest ning kalalaevad ja laevameeskond on avamerel silmitsi samade ohtude ja riskidega kui merekaubalaevad, on nõuetekohane väljaõpe ja kvalifikatsioon peamised vahendid, millega vähendada õnnetusjuhtumite arvu ning tagada pardal oleva laevameeskonna ja meresõidu ohutus. Lisaks on konventsioon väga tähtis töötajate vaba liikumise seisukohalt. Kalurid võivad liikumisvabadust rohkem kasutada, kui neil on võimalus töötada kõigi konventsiooni osaliseks olevate liikmesriikide kalalaevadel. Seega parandab kutsekvalifikatsioonide ühtlustamine kalalaevade laevapere liikmete väljaõppe ühise miinimumtasandi kehtestamisega ohutust merel ning hõlbustab ka töötajate vaba liikumist. Lisaks loob see võrdsed võimalused nii ELis kui ka seoses kolmandate riikidega. Praegu ei ole kalalaevade töötajad kaitstud samal viisil kui merelaevandussektori töötajad, kelle kohta kehtib IMO meremeeste väljaõppe, diplomeerimise ja vahiteenistuse aluste rahvusvaheline konventsioon (STCW konventsioon). Kui STCW konventsiooni on ratifitseerinud 164 osalisriiki kogu maailmas, sealhulgas kõik 28 ELi liikmesriiki, ning see on rakendatud liidu õiguses direktiivide 2008/106/EÜ, 2009/16/EÜ ja 2012/35/EÜ kaudu, siis STCW-F konventsiooni on ratifitseerinud kogu maailmas 26 osalisriiki, kelle seas on ainult üheksa ELi liikmesriiki. Nimetatud põhjustel on ELi merekalandussektori sotsiaalpartnerid merekalanduse valdkondliku sotsiaaldialoogi kaudu korduvalt rõhutanud, kuivõrd oluline on rakendada rahvusvahelisi konventsioone, milles käsitletakse ohutust ja töötingimusi kalalaevade pardal, ning palunud ELil võtta vastavaid meetmeid. ELi institutsioonid on oma pühendumust selle probleemi lahendamisele näidanud ka ELi ookeanide majandamise algatuse raames. Nõukogu oma 4. aprilli 2017. aasta järeldustes ja Euroopa Parlament oma 16. jaanuari 2018. aasta resolutsioonis kutsuvad üles edendama võrdseid tingimusi merenduse valdkonna tööturul ja tagama õiglase kohtlemise, kohaldades selleks tõhusalt asjaomaseid rahvusvahelisi konventsioone ja luues ühtlustatud sotsiaalraamistiku merendustegevuseks ELi vetes. Eelnevat arvesse võttes kutsutakse kõiki liikmesriike, kellel on oma lipu all sõitvaid kalalaevu, kelle sadamates võetakse vastu STCW-F konventsiooni reguleerimisalasse kuuluvaid merekalalaevu või kellel on kalalaevade laevapere liikmete väljaõppeks ette nähtud koolitusasutusi, tungivalt üles saama konventsiooni osaliseks. Lisaks tuleks ka kolmandaid riike julgustada konventsiooniga ühinema, et edendada ohutust ja töötingimusi kalalaevade pardal ning püüelda selle poole, et kõigil oleks kogu maailmas võrdsed võimalused. 2.Õiguslik alus

Nõukogu otsusega (EL) 2015/799 on ELi liikmesriikidele antud luba saada STCW-F konventsiooni osaliseks. ELi luba oli vajalik, kuna konventsiooni lisa I peatüki 7. eeskirja sätted kuuluvad liidu ainupädevusse seoses liidu eeskirjadega kalalaevade laevapere liikmete kutsekvalifikatsioonide teatavate kategooriate tunnustamise kohta. See mõjutab ka aluslepingu sätteid, eeskätt Euroopa Liidu toimimise lepingu artikli 100 lõiget 2, ja liidu teisest õigust, eeskätt Euroopa Parlamendi ja nõukogu direktiivi 2005/36/EÜ, niivõrd kui see puudutab ELi kodanikke, kellel on liikmesriigis või kolmandas riigis väljastatud asjaomased tunnistused. Nõukogu otsusega (EL) 2015/799 on ELi liikmesriikidele antud luba konventsioon ratifitseerida ning neid julgustatakse seda tegema. On oluline, et kõik ELi liikmesriigid konventsiooni ratifitseeriksid, et luua võrdsed võimalused ning vältida rahvusvahelise ja liidu õiguse vastuolusid. Seda arvesse võttes ning selleks, et jälgida ELi liikmesriikide edusamme konventsiooni ratifitseerimisel, nõutakse nõukogu otsuse (EL) 2015/799 artiklis 2, et komisjon esitaks nõukogule aruande edusammude kohta. 3.Aruande koostamiseks kasutatud teabe allikad Komisjon saatis liikmesriikidele 16. märtsil 2018 kirja, et uurida nende kavatsust STCW-F konventsioon ratifitseerida. Laekus ainult neli vastust, misjärel saadeti kaks meeldetuletuskirja nende liikmesriikide alalistele esindustele, kes ei olnud vastanud. Lõpuks saadi vastused kokku 20 liikmesriigilt. Kaheksast mittevastanud liikmesriigist kolm on konventsiooni juba ratifitseerinud. Et teha kindlaks, kas liikmesriigid on konventsiooni ratifitseerinud, vaadati IMO veebisaidilt teavet lepingute staatuse kohta. 4.STCW-F konventsiooni seis: liikmesriikide ratifitseerimisprotsess STCW-F konventsiooni on ratifitseerinud üheksa liikmesriiki (Belgia, Hispaania, Leedu, Läti, Madalmaad, Poola, Portugal, Rumeenia ja Taani), kusjuures maailma lõikes on osalisriike 26 . Ülejäänud 19 liikmesriigi kohta saadi järgmist teavet. Kuus liikmesriiki töötavad ratifitseerimise nimel: Iirimaa, Kreeka, Prantsusmaa, Rootsi, Saksamaa ja Ühendkuningriik. Kreeka ja Rootsi märkisid oma vastustes, et käimas on töö kehtiva konventsiooni läbivaatamiseks.